Årsmelding for 2024

Kvinnenettverket i Ullensvang Arbeiderparti

I forbindelse med kvinnedagen 2024 hadde undertegnede innlegg i HF 7.mars 2024 hvor det ble fokusert på viktigheten av likestilling både i dag og i fremtiden. I innlegget ble det blant annet vist til at lønnsgapet mellom kvinner og menn fremdeles er stort. Ved utgangen av 2022 tjente kvinner gjennomsnittlig 88 prosent av det menn tjener. Denne prosentvise forskjellen har gått ned med EN prosent i løpet av 10 år.

Under 8.mars-arrangementet i Odda holdt Isabel Gundersen Løyning

en svært god appell! I appellen snakket hun blant annet om lederansvaret mange kvinner har i hjemmet og oppfordret kvinner som velger å gå ned i stillingsprosent om å sørge for å spare til egen pensjon, være medeier i huset for å ha en sikrere fremtid! Som appellanten selv sa: “Vær en fornuftig egoist”.

12.mars 2024 arrangerte styringsgruppa for kvinnenettverket i fylket et digitalt møte som ble kalt “Vorspiel til fylkesårsmøtet i Vestland”. Dette møtet var for kvinnelige delegater til fylkesårsmøtet i 2024.

I møtet gikk en gjennom hvordan et årsmøte blir gjennomført og det ble lagt vekt på at de kvinnelige delegatene skulle få hilse på hverandre.

Det ble gitt informasjon om:

Hvordan er debatten lagt opp?

- Hva er en redaksjonskomité?

- Hva skjer med sakene som er sendt inn fra kommunepartiene?

- Hvilke valg skal en gjøre?

Det ble utvekslet erfaringer fra tidligere fylkesårsmøter og det var mulig å stille spørsmål.

Et interessant og lærerikt møte, spesielt for delegater som skulle delta på fylkesårsmøte for første gang.

20.- og 21.april deltok undertegnede på samling for kvinnenettverk i Vestland.

Tema på samlingen var blant annet vold i nære relasjoner, energi og det grønne skiftet, likestilling i verden rundt oss, kulturpolitikk og om faglig politisk samarbeid.

Et svært interessant arrangement!

Det har ikke vært avholdt møter i kvinnenettverket lokalt i Ullensvang Arbeiderparti i perioden.

16.oktober 2024 avholdt kvinnenettverket i Vestland et digitalt møte med temaet “Kommunikasjon politiske tema”.

Det er fremdeles et stort ønske om at alle kvinner i Ullensvang Arbeiderparti logger seg inn på siden Mitt AP på Arbeiderpartiet sin nettside og oppdaterer informasjon om telefonnummer og mailadresse, slik at det er lettere å nå alle! Dersom noen trenger hjelp til dette, kan dere ta kontakt med kvinnekontakt eller medlemsansvarlig.

Per 31.12.2024 var det registrert 74 kvinner som medlemmer av kommunepartiet til Ullensvang Arbeiderparti, hvorav 18 av dem tilhørte Tyssedal Arbeiderlag. Ved utgangen av 2023 var det 64 kvinner i kommunepartiet hvorav 10 av dem tilhørte Tyssedal Arbeiderlag, som betyr at vi har hatt en prosentvis oppgang på ca 16 % i kvinnenettverket i 2024, noe som er svært bra!

Odda 22.januar 2025

Marit Jensen Måkestad

kvinnepolitisk ansvarlig for Ullensvang Arbeiderparti